Ma vermoor seuns ‘om dogter te help’Argieffoto CBS News berig Brittany Pilkington (23) van Bellefontaine staan nou tereg op drie aanklagte van moord. Brittany het Dinsdag glo die nooddienste gebel en aan hulle gesê haar babaseuntjie haal nie asem nie. Sy het rustig die operateur se vrae beantwoord terwyl die baba se slaapapnee-alarm in die agtergrond afgegaan het. Toe polisiebeamptes en nooddienste glo by die woonstel opdaag, was die drie maande oue seuntjie, Noah, reeds dood. Volgens CBS News het beamptes reeds voorheen vir Brittany en haar man, Joseph, ondersoek nadat hul vierjarige seuntjie, Gavin, in April vanjaar dood is en hul drie maande oue baba, Niall, in Julie 2014 dood is. William Goslee, die staatsaanklaer, het Brittany kort ná Noah se dood ondervra. Sy het glo erken sy het al drie haar seuntjies doodgemaak deur ŉ kombers oor hul gesigte te plaas en hulle te versmoor. “In haar gedagtes het sy hul dogter [die driejarige Hailey] beskerm teen haar pa wat vir haar nie so lief as vir haar broers was nie,” het Goslee gesê. Hailey is deur maatskaplike werkers weggeneem. Daar is glo geen bewyse dat Joseph by enige van sy kinders se dood betrokke was nie.